ต่างชาติแรลลี่ไหม
คุยกับนักวิเคราะห์หลายคนเมื่อวานนี้ ต่างบอกเป็นเสียงเดียวกันว่า ไม่ได้คิดว่านักลงทุนต่างชาติจะอัดซื้อหุ้นไทยต่อเนื่องแบบนี้
คุยกับนักวิเคราะห์หลายคนเมื่อวานนี้ ต่างบอกเป็นเสียงเดียวกันว่า ไม่ได้คิดว่านักลงทุนต่างชาติจะอัดซื้อหุ้นไทยต่อเนื่องแบบนี้
10 ก.พ. 2565

คุยกับนักวิเคราะห์หลายคนเมื่อวานนี้
ต่างบอกเป็นเสียงเดียวกันว่า ไม่ได้คิดว่านักลงทุนต่างชาติจะอัดซื้อหุ้นไทยต่อเนื่องแบบนี้
เดิมนั้นลุ้นกันแค่เพียงดัชนีขึ้นมาที่ 1,680 จุด ก็เก่งแล้ว
ที่ไหนได้
ต่างชาติอัดเงินซื้อหุ้น ต่อเนื่อง ทำดัชนีปิดบวกมา 9 วันติดต่อกันแล้ว
เมื่อวานนี้ ถือว่าปรับขึ้นมามากสุด ท่ามกลางมูลค่าการซื้อขายกลับมาหนาแน่น
แน่นอนว่า กลุ่มหุ้นที่ต่างชาติเข้าซื้อ คืออยู่ในกลุ่ม SET50 นั่นแหละ
หรือหากลงลึกไปอีก จะพบว่า เล่นกลุ่มแบงก์เป็นหลัก
สิ้นปี 2564 ดัชนี หรือ SET BANK อยู่ที่ 414 จุด
ล่าสุดวานนี้อยู่ประมาณ 450 จุด หรือเพิ่มขึ้นมาประมาณ 8.70%
หุ้นแบงก์ที่ต่างชาติเข้าซื้อมากเป็นพิเศษ คือ ธนาคารกสิกรไทย จำกัด (มหาชน) หรือ KBANK ราคาหุ้นวิ่งจากสิ้นปี 2564 จนถึงวานนี้ บวก 13-174%
รองลงมา ธนาคารกรุงเทพ จำกัด (มหาชน) BBL บวกจากสิ้นปี 2564 ราว ๆ 19%
รวมถึงธนาคารไทยพาณิชย์ จำกัด (มหาชน) SCB ที่ราคาเพิ่งจะขยับขึ้นมาได้ 2-3 วันที่ผ่านมา
เพราะก่อนหน้านี้ราคากระโดดจาก 105 บาท มายืนเหนือ 120 บาท มาก่อนแล้วในช่วงเปิดตัว SCBX
และธนาคารกรุงไทย จำกัด (มหาชน) KTB
KTB ราคาขยับขึ้นมาก่อนใครเพื่อน เริ่มจากต้นเดือนธันวาคม 2564 ที่ระดับ 11.60 บาท มาอยู่บริเวณ 14.40–14.50 บาท เมื่อวานนี้ หรือในรอบ 2 เดือนกว่า ๆ ราคาขึ้นมา 19-20%
ส่วนหุ้นแบงก์เล็กที่ต่างชาติเข้าซื้อมาก่อนหน้านี้แล้ว คือ บมจ.ทิสโก้ไฟแนนเชียลกรุ๊ป หรือ TISCO
ประเด็นที่น่าสนใจคือ สัดส่วนเปอร์เซ็นต์ที่นักลงทุนต่างชาติจะเข้ามาซื้อหุ้นแบงก์ (NVDR) แต่ละตัวได้นั้น
ยังมี “รูม” เหลืออีกมากน้อยแค่ไหน
เพราะต่างชาติเข้ามาซื้อหุ้นไทยต่อเนื่อง
30 วัน (ทำการ) ย้อนหลังซื้อสุทธิแล้ว 4.5-5 หมื่นล้านบาท
หากรูม เหลือไม่มาก
แน่นอนว่า ต่างชาติอาจจะมีการ “ปรับพอร์ต” ขายหุ้นแบงก์ทำกำไรออกมาบ้าง
และอาจจะกดดัชนีลงมาได้
เว้นแต่ต่างชาติยังมีสภาพคล่องเหลืออยู่ อาจจะหันไปซื้อหุ้นกลุ่มอื่น ๆ เพิ่มที่มองว่าราคายังมี Discount อยู่ค่อนข้างมาก
หรือหุ้นกลุ่มที่กำลังฟื้นตัวตามภาวะเศรษฐกิจ
ถามว่า ใช่ “กลุ่มน้ำมัน” หรือไม่
เท่าที่ทราบ “ไม่ใช่”
เพราะกลุ่มน้ำมันเป็นหุ้นอีกกลุ่มที่ต่างชาติเข้ามาซื้อไว้ก่อนหน้านี้แล้วเช่นกัน
โฟกัสไปที่ “พี่เทพ” หรือ PTTEP
ต่างชาติเข้ามาไล่ซื้อตั้งแต่ช่วงปลายปี 2564 ขณะนั้นราคา PTTEP ยังต่ำกว่า 120 บาท จนล่าสุด ขึ้นมายืนเหนือ 130 บาท
ระหว่างทาง ต่างชาติอาจจะมีการสลับขายทำกำไรออกมาบ้าง
แล้วก็วนกลับเข้ามาซื้อต่อ
ส่วนวันนี้ PTTEP ขึ้น XD ปันผล 3.00 บาท (งวดครึ่งปีหลัง) ราคาอาจย่อลง
และไม่แน่ใจว่าจะเป็นโอกาสที่ต่างชาติเข้ามาสะสมเพิ่มหรือไม่ หากมีการประเมินว่า ยังไงราคาน้ำมันดิบจะทะยานขึ้นมาที่ 100-120 เหรียญต่อบาร์เรล อย่างที่วิเคราะห์ไว้กัน
โดยสรุป หากหุ้นแบงก์และน้ำมัน ขึ้นมาเยอะ
อาจจะมีการขายทำกำไรออกมาบ้างจากนักลงทุนต่างชาติ โดยเฉพาะในช่วงประกาศตัวเลขจีดีพี ไตรมาส 4/64 ของไทย ในช่วงวันที่ 15 ก.พ.นี้
แต่ในระยะปานกลางถึงยาว นักวิเคราะห์ยังมั่นใจว่า ต่างชาติยังคงซื้อต่อ